Návrhy zmluvy o podmienkach ručenia 
Zmluva
o podmienkach ručenia, uzatvorená podľa § 51 Občianskeho zákonníka 
a § 7 Nariadenia vlády SR číslo 91/1996 Z.z. o štátnych zárukách v znení neskorších predpisov.

Zmluvné strany

Ministerstvo dopravy, pôšt a telekomunikácií Slovenskej republiky,
Námestie Slobody č. 6
810 05  Bratislava

zastúpená: Jozefom Macejkom, ministrom
Bankové spojenie: NBS
Číslo účtu: 9926-002/0720
IČO: 30 416 094
ďalej len „predkladateľ“

a

Železničná spoločnosť, a.s.
Klemensova 8
813 61  Bratislava

zastúpená: Andrejom Egyedom, predsedom predstavenstva a 
      Pavlom Kužmom, členom predstavenstva
Bankové spojenie: Tatra banka, a.s.
Číslo účtu: 2621740764/1100
IČO: 35 828 226
DIČ: 35 828 226/600
Zapísaná v Obchodnom registri Okresného súdu Bratislava I, Oddiel SA, Vložka č. 2893/B
ďalej len „žiadateľ“

Čl. 1
Predmet zmluvy

Predmetom zmluvy je stanovenie podmienok, za ktorých vláda SR môže prevziať štátnu záruku za riadne splnenie záväzkov žiadateľa, vyplývajúcich z úveru, ktorý mu bude poskytnutý konzorciom bánk pozostávajúcim z Tatra banky, a.s., Citibank (Slovakia) a.s. a VÚB, a.s. (ďalej aj ako „konzorciom bánk“) vo výške 3.000.000.000,- Sk a z neho vyplývajúce práva a povinnosti zmluvných strán, ako aj práva Ministerstva financií SR.

Čl. 2
Práva a povinnosti zmluvných strán

Ak vláda SR prevezme záruku za riadne splácanie záväzkov žiadateľa, vyplývajúcich z úveru, ktorý bude poskytnutý žiadateľovi v roku 2002 konzorciom bánk vo výške 3.000.000.000,- Sk, žiadateľ sa zaväzuje:

1.	Prostriedky získané z tohto úveru použiť len na financovanie vládou schválených záväzkov Železničnej spoločnosti, a.s. v súlade s dohodnutými podmienkami. 
2.	Prostriedky úveru viesť na samostatnom účte.
3.	Dvakrát ročne informovať predkladateľa a Ministerstvo financií SR o svojej finančnej a celkovej ekonomickej situácii, vrátane prehľadu splácania istiny a úrokov z úveru a prehľadu o tvorbe fondu a stave jeho účtu, uvedených v ods. 3 a 4 tohto článku. Informáciu bude žiadateľ písomne predkladať najneskôr k 31. marcu a 31. augustu príslušného roka až do splatenia úveru; k 31. marcu predložiť účtovnú závierku za predchádzajúci rok.
4.	Pre minimalizáciu rizika vytvoriť podmienky pre kumuláciu zdrojov na splatenie svojich záväzkov vyplývajúcich z poskytnutia tohto úveru. Minimálna tvorba zdrojov môže byť v jednotlivých rokoch splácania úveru vo výške splatných úrokov v príslušnom roku realizovaná priamym prevodom prostriedkov pridelených Železničnej spoločnosti, a.s. zo štátneho rozpočtu na základe zmluvy o výkonoch vo verejnom záujme. Ďalšie zdroje sa budú vytvárať z vlastných zdrojov žiadateľa ročne vo výške jednej pätiny istiny úveru.
5.	V prípade ohrozenia splácania istiny alebo úrokov je žiadateľ povinný oznámiť túto skutočnosť písomne najneskôr 30 dní pred príslušným termínom splatnosti Ministerstvu financií SR a predkladateľovi, s presným uvedením dôvodu a súčasne predložiť Ministerstvu financií SR návrh splátkového kalendára na zabezpečenie splatenia návratnej finančnej výpomoci.
6.	Na vyžiadanie Ministerstva financií SR alebo predkladateľa poskytnúť v potrebnom rozsahu dokumentáciu, potrebnú na výkon kontroly plnenia podmienok úverovej zmluvy, ručiteľskej zmluvy a tejto zmluvy a umožniť predkladateľovi a Ministerstvu financií SR výkon kontroly.
7.	Bez zbytočného odkladu písomne oznámiť predkladateľovi a Ministerstvu financií SR, že bol proti Železničnej spoločnosti, a.s. podaný návrh na vyhlásenie konkurzu, alebo návrh na vyrovnanie, alebo nútené vyrovnanie, alebo bolo vydané rozhodnutie o likvidácii Železničnej spoločnosti, a.s..
8.	Uzatvoriť pred podpisom Zmluvy o záruke a odškodnení s Ministerstvom financií SR Zmluvu o uzavretí budúcej zmluvy, ktorej predmetom plnenia bude povinnosť žiadateľa uzavrieť do 180 dní od podpisu Zmluvy o záruke a odškodnení s Ministerstvom financií SR záložnú zmluvu na majetok žiadateľa, pokiaľ nebude Ministerstvom financií SR rozhodnuté inak. 
9.	Žiadateľ sa zaväzuje, že majetok, ktorý bude predmetom záložného práva podľa ods. 8 tohto článku, bez predchádzajúceho písomného súhlasu predkladateľa a Ministerstva financií SR, do ukončenia platnosti štátnej záruky neprevedie alebo nevloží tento majetok v prospech iných podnikateľov, alebo nezriadi záložné právo na tento majetok.
10.	Ak štát bude plniť záväzok z úverovej zmluvy špecifikovanej v Čl. 1 voči z nej vyplývajúcemu veriteľovi za žiadateľa, je tento povinný pred termínom splatnosti každej takejto splátky uzavrieť s Ministerstvom financií SR Zmluvu o návratnej finančnej výpomoci.
11.	V prípade transformácie dlžníka na inú hospodársko-právnu formu, ako aj zmeny vlastníctva jeho majetku, je žiadateľ povinný o tejto skutočnosti ihneď upovedomiť Ministerstvo financií SR, pričom záväzky vyplývajúce pre žiadateľa z tejto zmluvy prechádzajú na jeho právneho nástupcu.
12.	V prípade, že žiadateľ nesplní ktorúkoľvek z povinností uvedených v tejto zmluve, alebo nedodrží v zmluve stanovené termíny, je povinný zaplatiť v prospech príjmového účtu štátneho rozpočtu č. 19-5327002/0720 zmluvnú pokutu vo výške 1 mil. Sk za každé jednotlivé porušenie podmienok tejto zmluvy. Zaplatením pokuty predmetná povinnosť nezaniká a jej splnenie je súdne vymáhateľné.
13.	Umožniť aby zástupca predkladateľa bol členom dozornej rady žiadateľa, a to po dobu trvania záväzkov žiadateľa vyplývajúcich z tejto zmluvy a jeho záväzkov voči Ministerstvu financií SR, vyplývajúcich z realizovaných štátnych záruk.
14.	Žiadateľ súhlasí s tým, že voči Ministerstvu financií SR sa na jeho účty v peňažných ústavoch nevzťahuje bankové tajomstvo.

Čl. 3.
Záverečné ustanovenia 

1.	Zmluva nadobúda platnosť dňom jej podpísania obidvomi zmluvnými stranami a účinnosť dňom podpísania Zmluvy o záruke a odškodnení Ministerstvom financií SR.

2. 	Táto zmluva môže byť zmenená alebo doplnená len so súhlasom zmluvných strán a na základe predchádzajúceho písomného súhlasu Ministerstva financií SR a to formou písomného dodatku, ktorý nadobúda platnosť a účinnosť dňom podpísania obidvomi zmluvnými stranami.

3. 	Zmluvné strany sa dohodli, že pre prípadné spory plynúce z tejto zmluvy, pokiaľ by ich nevyriešili ich štatutárni zástupcovia rokovaním, je miestne príslušné Obchodnému súdu v Bratislave.

4. 	Zmluvné strany zhodne prehlasujú, že zmluva nebola uzatvorená v tiesni a vyjadruje ich slobodnú vôľu, čo potvrdzujú svojimi podpismi.

5. 	Práva a povinnosti zmluvných strán vyplývajúce z tejto zmluvy sa riadia, pokiaľ nie je v zmluve ustanovené inak, všeobecne záväznými predpismi.

6. 	Platnosť zmluvy končí splnením záväzkov vyplývajúcich z tejto zmluvy a splnením všetkých záväzkov žiadateľa voči Ministerstvu financií SR, vyplývajúcich z realizovaných štátnych záruk.
7. 	Zmluva je vyhotovená v 3 rovnopisoch (pre každú stranu po dvoch a jeden pre Ministerstvo financií SR), pričom každý má platnosť originálu. Ministerstvo financií SR obdrží podpísaný text zmluvy pred predložením žiadosti o štátnu záruku predkladateľom na rokovanie vlády SR.

V Bratislave, dňa   . marca 2002
Jozef Macejko | | Andrej Egyed
minister | | predseda predstavenstva
| | Pavol Kužma
| | člen predstavenstva